Verdagtes vas wat baba in kroeg ontvoer | Maroela Media
'n Man en twee vroue sal na verwagting Maandag in die Rustenburg-landdroshof in Noordwes verskyn nadat hulle glo 'n rol gespeel het in die ontvoering van 'n baba in 'n kuierplek.
Lt.kol. Pelonomi Makau, provinsiale polisiewoordvoerder, het Sondag gesê die drie is in hegtenis geneem nadat die baba, wat ses weke oud is, glo Donderdag ontvoer is.
"Die baba se 35-jarige ma, van die Seraleng-nedersetting naby Boitekong, het een van die verdagtes (34) tydens 'n besoek aan 'n plaaslike kliniek ontmoet," het Makau gesê.
"Hulle het bevriend geraak en is daarna na 'n plaaslike kuierplek vir drankies. Die ma het na bewering in 'n stadium die baba in die ander vrou se sorg gelaat terwyl sy drankies gaan koop het. Toe sy terugkeer, was die vrou en haar baba skoonveld."
Die polisie het 'n intensiewe ondersoek van stapel gestuur en met die bystand van gemeenskapslede is die verdagte se huis uitgewys, waar sy en haar 52-jarige kêrel aangekeer is.
"Die vrou het die polisie na 'n huis in Monakato naby Mogwase gelei, waar die baba ongedeerd in sorg van 'n 60-jarige vrou van Nigerië gevind is."
Al drie verdagtes is in hegtenis geneem op aanklag van ontvoering. Die baba is in veilige sorg.
misdaad Noordwes ontvoerings
Ai nee dis erg
Geen normale mens vat sy kind na 'n kroeg toe nie. Sy moet ook sommer aangekla word
Wat die flip soek jy met 'n 6 weke oue kind in 'n "kuierplek" of "kroeg"?!
As jy n 6 weke oue baba het hoort jy nie in bars nie. Jou eerste verantwoordelikheid is jou kind.
Ja hoor, en die ma is seker glad nie aandadig hieraan nie? Los die kind by 'n VREEMDE Nigeriese vrou om te gaan drank koop. Dit is hoekom die jeug optree soos hulle nou optree .. die opvoeding en agtergrond ontbreek .. veral as jy in 'n kroeg moes grootword en in die hande van die eerste beste vreemdeling gedruk word as jou ma se lus na DRANK haar oorval.